Idols-tähti myönsi ottaneensa alkoholia ja sanoi, että hän ajoi onnettomuusmönkijää, mutta vain aluksi. Poliisi uskoi Larnoksen tarinan, eikä puhalluttanut.

Panu Larnos istui oikeudessa keskiviikkona ja torstaina. PERTTI HANNINEN

Videon tekstissä on virheellisesti nimi Panu Larjos, oikea nimi on Panu Larnos. Toimitus pahoittelee virhettä.

Oikeudessa yritetään nyt selvittää, kuinka humalassa syytetty oli.

- Hän oli mielestäni päihtynyt, mutta ei holtittomassa humalassa. Hän ei ollut räkäkännissä, vaan pystyi kertomaan (mitä oli tapahtunut). Hänen tarinansa oli hyvin uskottava, hän valehteli uskottavasti, Etelä-Savon käräjäoikeudessa torstaina todistanut poliisi muisteli.

Onnettomuuspaikalle hälytetty vanhempi konstaapeli sanoi alkoholilta tuoksuneen Panu Larnoksen kertoneen, että hän oli aluksi ajanut mönkijää, kunnes kyydissä ollut Vesa Suonto halusi itse kokeilla sitä kohtalokkain seurauksin.

Normaalisti jo pikku peräänajoissa poliisi puhalluttaa rutiininomaisesti molemmat kuljettajat. Nyt kuitenkin kyseessä oli kuolemaan johtanut onnettomuus. Syyttäjän tiedustellessa syytä siihen, miksi Larnosta ei puhallutettu, poliisi totesi, että kyseessä oli " vainajatehtäviin liittyneistä hienotunteisuussyistä " johtuva tietoinen päätös.

- Olimme partiona yhteydessä asiasta päivystävään komisarioon ja päädyttiin sellaiseen ratkaisuun, että häntä ei tässä puhalluteta, ei oteta verikoetta eikä tarkkuusalkometriä, poliisi sanoi.

Myönsi humalan

Etelä-Savon käräjäoikeudessa jatkuvassa istunnossa pyritään nyt yli kaksi vuotta myöhemmin selvittämään, missä kunnossa Panu Larnos oli lähtiessään mönkijällään kaverin kuolemaan päättyneelle ajelulle.

Alkoholin nauttimisen Larnos myöntää, humalassa ajamisen hän kiistää. Varmuutta asiasta ei kuitenkaan koskaan saada.

Ainoa " puolivirallinen " näyttö Larnoksen humalatilasta on ensihoitoyksikön tekemän puhalluskokeen tulos, 1,62 promillea.

Kuulusteluissa Larnos myönsi, että ambulanssin alkometrin tulos oli " varmasti oikean suuntainen " :

- Olin juonut alkoholia ennen onnettomuutta ja alkoholia on varmasti ollut veressä.

- Olen varmasti ollut humalassa ajoon lähtiessä, että vereni alkoholipitoisuus on ollut yli 0,5 promillea, mutta en usko sen olleen yli 1,2 promillea, Larnos kertoi

- Tiedän sen, että olin juonut alkoholia, enkä olisi saanut lähteä ajamaan.

Ei painoarvoa

Myöhemmin hän kuitenkin veti takaisin noita lausumiaan.

" …on täysin mahdollista, että Larnoksen veren alkoholipitoisuus on ajon aikana tai sen jälkeen ollut vähemmän kuin 0,5 promillea. Asiassa ei voida antaa mitään painoarvoa Larnoksen omalle esitutkinnassa poliisille antamalle arviolle… " , puolustuksen poliisille jättämässä lausunnossa todetaan.

Menehtyneen verestä mitattiin 1,9 promillen lukemat. Syyttäjä yrittää nyt paikalla olleiden kertomusten perusteella osoittaa, että kaverukset olivat naukkailleet juomia samaan tahtiin.

Panu Larnosta syytetään rattijuopumuksen lisäksi muun muassa kuolemantuottamuksesta.